CELEX: 32011H1025(01)
Language: mt
Date: 2011-10-21 00:00:00
Title: Rakkomandazzjoni tal-Kummissjoni tal- 21 ta’ Ottubru 2011 dwar l-inizjattiva għall-ipprogrammar konġunt fil-qasam tar-riċerka Ewropa Urbana – Sfidi Globali Urbani, Soluzzjonijiet Ewropej Konġunti

25.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 312/1
            
         RAKKOMANDAZZJONI TAL-KUMMISSJONI
   tal-21 ta’ Ottubru 2011
   dwar l-inizjattiva għall-ipprogrammar konġunt fil-qasam tar-riċerka “Ewropa Urbana – Sfidi Globali Urbani, Soluzzjonijiet Ewropej Konġunti”
   2011/C 312/01
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u partikolarment l-Artikolu 181 tiegħu,
   Billi:
   
               (1)
            
            
               Fil-kuntest ta’ xejriet globali li dejjem qed jintensifikaw bħall-urbanizzazzjoni, l-iżvilupp sostanzjali ta’ żoni urbani Ewropej hija kwistjoni serja għas-soċjetà. Qed jitbassar illi sal-2050 kważi 70 % tal-popolazzjoni globali ser tkun toqgħod fi bliet, żieda mill-madwar 50 % ta’ bħalissa (1). Iċ-ċifra għall-Ewropa hija ogħla: huwa mistenni li madwar 83 % tal-popolazzjoni (madwar 557 miljun) ser joqgħodu fi bliet sal-2050.
            
         
               (2)
            
            
               L-urbanizzazzjoni tinvolvi firxa wiesgħa ta’ sfidi marbutin ma’ xulxin, inkluż tiċħid u segregazzjoni soċjali, espansjoni urbana u konġestjoni, kwistjonijiet ta’ sikurezza u sigurtà, degradazzjoni ambjentali, tniġġis u effetti tat-tibdil fil-klima. Dawn l-iżviluppi jagħmlu pressjoni fuq is-soċjetà u joħolqu sfida eċċezzjonali għar-reżiljenza, il-ġestjoni u l-governanza ta’ sistemi urbani fl-Ewropa u fid-dinja.
            
         
               (3)
            
            
               Fl-istess waqt, l-Ewropa għandha tisfrutta l-vantaġġi ta’ spazju urbanizzat. Iż-żoni urbani huma l-muturi għat-tkabbir fl-ekonomija Ewropea. Agglomerazzjonijiet urbani u bliet b’netwerks ġabu l-iżvilupp ’il quddiem, mhux biss minn perspettiva soċjo-ekonomika, iżda wkoll minn perspettivi teknoloġiċi u ġeopolitiċi. Il-bliet huma “ċentri ta’ innovazzjoni” huma stess, fejn l-għarfien, il-politika u l-prassi jingħaqdu flimkien biex joħolqu ideat innovattivi, jimpjegaw teknoloġija ġdida u jibbenefikaw minn għarfien ġdid dwar il-muturi għall-iżvilupp urban, kif ukoll dwar l-isfidi u s-soluzzjonijiet għall-kisba tiegħu. Qiegħda wkoll tiżdied dejjem iżjed l-evidenza li n-netwerks ta’ ċentri urbani ewlenin, ta’ sikwit imsejħa “bliet globali”, jeżerċitaw dejjem aktar effett fuq l-iskala internazzjonali, filwaqt li fl-istess ħin trid tingħaraf l-importanza ta’ bliet żgħar u ta’ daqs medju minħabba l-impatt tagħhom, notevolment f’termini ta’ żvilupp reġjonali. L-Ewropa hija kkaraterizzata minn densità urbana għolja u minn għadd kbir ta’ bliet żgħar u ta’ daqs medju, li l-assi tagħhom għandhom jitqiesu minn perspettiva ekonomika, soċjali u kulturali.
            
         
               (4)
            
            
               L-istrateġija Ewropa 2020 tippreżenta tliet prijoritajiet reċiproċi, it-tkabbir intelliġenti, sostenibbli u inklużiv (2). Żvilupp urban sostenibbli jista’ jikkontribwixxi b’mod sinifikanti għal kisba ta’ dawn l-għanijiet. Fl-inizjattiva ewlenija “Unjoni tal-Innovazzjoni” stipulata fil-Komunikazzjoni mill-Kummissjoni tas-6 ta’ Ottubru 2010“Inizjattiva Ewlenija Ewropa 2020 Unjoni tal-Innovazzjoni” (3), waħda mis-Sħubijiet ta’ Innovazzjoni potenzjali hija “bliet intelliġenti u abitabbli li jgħaqqdu flimkien l-effiċjenza fl-enerġija, it-trasport nadif u l-Internet veloċi”. Il-bliet jistgħu jikkontribwixxu għal tkabbir inklużiv, notevolment fil-ġlieda kontra l-polarizzazzjoni soċjali u l-faqar, waqt li tiġi evitata s-segregazzjoni soċjali u jiġu indirizzati kwistjonijiet dwar it-tixjiħ demografiku. Il-Pjattaforma Ewropea kontra l-Faqar u l-Esklużjoni Soċjali (4) għandha l-għan li tilħaq il-mira tal-UE biex jitnaqqsu l-faqar u l-esklużjoni soċjali b’mill-anqas 20 miljun sal-2020. Ser tgħin biex tidentifika l-aqwa prassi u tippromwovi tagħlim reċiproku bejn il-muniċipalitajiet.
            
         
               (5)
            
            
               Hemm bżonn urġenti li tissaħħaħ il-bażi tal-għarfien dwar l-iżvilupp urban integrat permezz tal-interfaċji tar-riċerka tagħha tal-ekonomija, is-soċjetà, il-mobbiltà u l-ekoloġija, sabiex tappoġġa t-tfassil ta’ politika bbażata fuq l-evidenza.
            
         
               (6)
            
            
               Teħtieġ koordinazzjoni biex jiġu indirizzati l-isfidi msemmija hawn fuq, biex jittieħed vantaġġ tal-opportunitajiet u biex tiġi ffaċilitata kollaborazzjoni fir-riċerka ta’ kwalità għolja bil-għan li tipprovdi evidenza ta’ riċerka li tkun il-bażi ta’ żoni urbani bħala sistema kumplessa ta’ netwerks b’interdipendenzi għoljin tas-sistemi sekondarji ekonomiċi, teknoloġiċi, soċjali u ekoloġiċi relatati u b’perspettiva li tħares ’il quddiem fuq medda twila ta’ żmien.
            
         
               (7)
            
            
               Fil-laqgħa tiegħu tas-26 ta’ Mejju 2010 (5), il-Kunsill għall-Kompetittività identifika u ssostanzja sett ta’ inizjattivi potenzjali għall-ipprogrammar konġunt (minn hawn ’il quddiem JPIs), fosthom dik imsejħa “Ewropa Urbana – Sfidi Globali Urbani, Soluzzjonijiet Ewropej Konġunti (Urban Europe — Global Urban Challenges, Joint European Solutions)”, bħala oqsma li fihom l-ipprogrammar konġunt fil-qasam tar-riċerka jagħti valur miżjud ewlieni lill-isforzi fframmentati attwali tal-Istati Membri u lill-inizjattivi eżistenti tal-Unjoni. Għalhekk, dan il-Kunsill adotta konklużjonijiet li fihom għaraf il-ħtieġa li titnieda inizjattiva għall-ipprogrammar konġunt marbuta ma’ dan is-suġġett u li fihom stieden lill-Kummissjoni tagħti kontribut fit-tħejjija ta’ din l-inizjattiva.
            
         
               (8)
            
            
               L-Istati Membri kkonfermaw li huma se jieħdu sehem fit-tali JPI billi bagħtu ittri formali ta’ impenn.
            
         
               (9)
            
            
               L-ipprogrammar konġunt fil-qasam tar-riċerka dwar żvilupp urban sostenibbli se jipprovdi għall-koordinazzjoni tar-riċerka u l-innovazzjoni f’dan il-qasam, u se jagħti kontribut sinifikanti għall-bini ta’ Żona Ewropea tar-Riċerka li taħdem b’mod sħiħ għar-riċerka u l-innovazzjoni dwar l-iżvilupp urban, u se jsaħħaħ ir-rwol ta’ tmexxija u l-kompetittività tal-Ewropa fir-riċerka f’dan il-qasam.
            
         
               (10)
            
            
               L-iżvilupp urban huma qasam importanti b’perspettiva intertematika fi ħdan il-programmi ta’ finanzjament għar-riċerka u l-innovazzjoni tal-Unjoni. Jeħtieġ li l-attivitajiet fi ħdan din il-JPI jiġu kkoordinati mill-qrib mal-attivitajiet relatati l-oħrajn fil-kuntest ta’ programmi ta’ finanzjament u inizjattivi eżistenti u futuri dwar ir-riċerka u l-innovazzjoni.
            
         
               (11)
            
            
               Għaldaqstant, u sabiex jinkisbu l-għanijiet stipulati b’din ir-Rakkomandazzjoni, l-Istati Membri għandhom jikkooperaw mal-Kummissjoni sabiex jiżguraw koordinazzjoni u żvilupp ta’ sinerġiji mal-iskemi eżistenti ta’ riċerka u innovazzjoni billi jiġu esplorati l-inizjattivi tal-Kummissjoni relatati bħall-Bliet Intelliġenti u l-Inizjattiva tal-Komunitajiet kif ukoll inizjattivi oħrajn relatati, sabiex jiġu evitati d-duplikazzjoni u r-repetizzjoni.
            
         
               (12)
            
            
               Sabiex il-Kummissjoni tkun tista’ tirrapporta lill-Parlament Ewropew u lill-Kunsill, l-Istati Membri għandhom jirrapportaw regolarment lill-Kummissjoni dwar il-progress li jkun sar f’din il-JPI,
            
         ADOTTAT DIN IR-RAKKOMANDAZZJONI:
   
               1.
            
            
               L-Istati Membri huma mħeġġa jiżviluppaw u jżommu viżjoni komuni dwar kif il-kooperazzjoni u l-koordinazzjoni fil-qasam tar-riċerka fil-livell tal-Unjoni jistgħu jikkontribwixxu għal kisba ta’ żvilupp urban sostenibbli fil-forom kollha tiegħu (6).
            
         
               2.
            
            
               L-Istati Membri huma mħeġġa jiżviluppaw aġenda strateġika komuni tar-riċerka li tistabbilixxi l-bżonnijiet u l-għanijiet fil-perjodu taż-żmien medju u fit-tul tar-riċerka fil-qasam tal-iżvilupp urban f’kuntest ta’ globalizzazzjoni li qiegħda tiżdied. L-aġenda strateġika tar-riċerka għandha tinkludi pjan ta’ implimentazzjoni li jistabbilixxi l-prijoritajiet u l-iskedi ta’ żmien u li jispeċifika l-azzjonijiet, l-istrumenti u r-riżorsi meħtieġa għall-implimentazzjoni tiegħu.
            
         
               3.
            
            
               L-Istati Membri huma mħeġġa jinkludu l-azzjonijiet li ġejjin bħala parti mill-aġenda strateġika tar-riċerka u fil-pjan ta’ implimentazzjoni:
               
                           (a)
                        
                        
                           l-identifikazzjoni tat-tagħrif dwar il-programmi nazzjonali u l-attivitajiet ta’ riċerka rilevanti u l-iskambju ta’ dan it-tagħrif;
                        
                     
                           (b)
                        
                        
                           ir-rinfurzar tal-kapaċitajiet fil-perspettiva konġunta kif ukoll fil-valutazzjoni tat-teknoloġija;
                        
                     
                           (c)
                        
                        
                           l-iskambju tat-tagħrif, tar-riżorsi, tal-aqwa prassi, tal-metodoloġiji u tal-linji gwida;
                        
                     
                           (d)
                        
                        
                           l-identifikazzjoni ta’ oqsma jew ta’ attivitajiet ta’ riċerka li se jibbenefikaw mill-koordinazzjoni u mit-tisħiħ ta’ din il-koordinazzjoni;
                        
                     
                           (e)
                        
                        
                           l-identifikazzjoni ta’ oqsma jew ta’ attivitajiet ta’ riċerka li se jibbenefikaw mis-sejħiet konġunti għall-proposti jew mill-ġbir flimkien tar-riżorsi;
                        
                     
                           (f)
                        
                        
                           id-definizzjoni tal-modi li bihom għandha titwettaq ir-riċerka b’mod konġunt fl-oqsma msemmija fil-punt (e);
                        
                     
                           (g)
                        
                        
                           l-iżgurar tal-koordinazzjoni, l-iżvilupp ta’ sinerġiji mal-programmi u l-inizjattivi ta’ finanzjament eżistenti u futuri dwar ir-riċerka u l-innovazzjoni fl-Unjoni, u l-evitar tad-duplikazzjoni ma’ inizjattivi eżistenti u futuri tal-Unjoni f’dan il-qasam;
                        
                     
                           (h)
                        
                        
                           il-kunsiderazzjoni tal-bżonnijiet li jinbidlu tal-bliet u l-popolazzjoni urbana meta jiġu definiti l-għanijiet għal programmi ta’ riċerka dwar l-iżvilupp urban;
                        
                     
                           (i)
                        
                        
                           il-qsim, fejn ikun xieraq, tal-infrastrutturi eżistenti tar-riċerka jew l-iżvilupp ta’ faċilitajiet ġodda bħalma huma l-banek tad-dejta kkoordinati jew l-inventarju u l-iżvilupp ta’ mudelli sabiex jiġu studjati l-proċessi urbani;
                        
                     
                           (j)
                        
                        
                           it-tħeġġiġ ta’ kollaborazzjoni aħjar fis-settur pubbliku u bejn is-settur pubbliku u dak privat, kif ukoll l-innovazzjoni miftuħa bejn l-attivitajiet differenti ta’ riċerka, is-settur tal-edukazzjoni u tan-negozju relatati mal-iżvilupp urban waqt li jiġi żgurat involviment wiesa’ tal-partijiet interessati konċernati bħall-awtoritajiet lokali u s-soċjetà ċivili;
                        
                     
                           (k)
                        
                        
                           l-esportazzjoni u t-tqassim tal-għarfien, l-innovazzjoni u l-approċċi metodoloġiċi interdixxiplinari, kif ukoll l-identifikazzjoni u l-indirizzar tal-ostakli fis-sistema tar-riċerka u l-innovazzjoni li ma jippermettux soluzzjonijiet innovattivi b’benefiċċju għas-soċjetà milli jilħqu s-suq aktar malajr;
                        
                     
                           (l)
                        
                        
                           l-għotja ta’ tagħrif xjentifiku adattat fil-livell tat-tfassil ta’ politika fil-livell lokali, reġjonali, nazzjonali u tal-Unjoni;
                        
                     
                           (m)
                        
                        
                           il-ħolqien ta’ netwerks bejn ċentri ddedikati għar-riċerka urbana, inkluż ċentri li huma ’l barra miż-Żona Ewropea tar-Riċerka.
                        
                     
         
               4.
            
            
               L-Istati Membri huma mħeġġa jistabbilixxu u jkomplu jiżviluppaw struttura effiċjenti ta’ ġestjoni komuni fil-qasam tar-riċerka dwar l-isfidi tal-iżvilupp urban, li jkollha s-setgħa tistabbilixxi kundizzjonijiet, regoli u proċeduri komuni għall-kooperazzjoni u l-koordinazzjoni u li jkollha s-setgħa tissorvelja l-implimentazzjoni tal-aġenda strateġika tar-riċerka.
            
         
               5.
            
            
               L-Istati Membri huma mħeġġa jimplimentaw l-aġenda strateġika tar-riċerka b’mod konġunt permezz tal-programmi nazzjonali tar-riċerka tagħhom skont il-linji gwida tal-Kundizzjonijiet ta’ Qafas fl-Ipprogrammar Konġunt żviluppati mill-Grupp ta’ Livell Għoli dwar l-Ipprogrammar Konġunt tal-Kunsill (7).
            
         
               6.
            
            
               L-Istati Membri huma mħeġġa jikkooperaw mal-Kummissjoni bil-għan li jesploraw inizjattivi tal-Kummissjoni relatati sabiex jgħinu lill-Istati Membri jiżviluppaw u jimplimentaw l-aġenda strateġika tar-riċerka u sabiex jikkoordinaw il-JPI ma’ inizjattivi oħra tal-Unjoni f’dan il-qasam, bħar-riċerka u l-iżvilupp appoġġati minn programmi ta’ finanzjament għar-riċerka u l-innovazzjoni, notevolment fl-oqsma tax-xjenzi soċjo-ekonomiċi u umanistiċi, it-trasport, l-enerġija, l-ambjent, it-Teknoloġiji tal-Informazzjoni u tal-Komunikazzjoni (ICT), is-sigurtà, is-saħħa, kif ukoll inizjattivi oħrajn ta’ riċerka u innovazzjoni bħal JPIs oħra relatati, il-Komunitajiet tal-Għarfien u l-Innovazzjoni tal-Istitut Ewropew tal-Innovazzjoni u t-Teknoloġija (EIT) u l-Pjattaformi Ewropej għat-Teknoloġija.
            
         
               7.
            
            
               L-Istati Membri huma mħeġġa jikkollaboraw mill-qrib mal-Forum Strateġiku għall-Kooperazzjoni Xjentifika u Teknoloġika Internazzjonali (“Strategic Forum for International Science and Technology” — SFIC) (8), fl-iżvilupp u l-implimentazzjoni ta’ dimensjoni internazzjonali possibbli fl-aġenda strateġika tar-riċerka u jiżguraw koerenza ma’ inizjattivi tal-SFIC ma’ u lejn pajjiżi terzi.
            
         
               8.
            
            
               L-Istati Membri huma mħeġġa jirrapportaw b’mod regolari lill-Kummissjoni dwar il-progress li jkun qed isir f’din il-JPI permezz ta’ rapporti annwali dwar il-progress.
            
         
      Magħmul fi Brussell, il-21 ta’ Ottubru 2011.
      
         
            Għall-Kummissjoni
         
         Máire GEOGHEGAN-QUINN
         
            Membru tal-Kummissjoni
         
      
   
   
      (1)  http://www.un.org/esa/population/unpop.htm
   
      (2)  Il-Komunikazzjoni mill-Kummissjoni “Ewropa 2020 – Strateġija għal Tkabbir intelliġenti, sostenibbli u inklużiv”, Brussell, COM(2010) 2020.
   
      (3)  COM(2010) 546.
   
      (4)  Il-Komunikazzjoni mill-Kummissjoni, Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali Brussell, COM(2010) 758 finali.
   
      (5)  10246/10.
   
      (6)  http://www.jpi-urbaneurope.eu
   
      (7)  ERC-GPC 1311/10. L-Ipprogrammar Konġunt fil-qasam tar-riċerka għall-2008 sal-2010 u lil hinn minn dan il-perjodu – Rapport tat-12 ta’ Novembru 2010 tal-Grupp ta’ Livell Għoli dwar l-Ipprogrammar Konġunt lill-Kunsill – l-Anness II.
   
      (8)  L-SFIC oriġina mill-Konklużjonijiet tal-Kunsill ta’ Diċembru 2008 fejn il-Kunsill talab lill-Istati Membri u l-Kummissjoni biex jifformaw sħubija ġdida għal kooperazzjoni xjentifika u teknoloġika internazzjonali. Huwa mwaqqaf mill-Kunsill bħala konfigurazzjoni ddedikata tal-Kumitat taż-Żona Ewropea tar-Riċerka.